b'\n_START_ARTICLE_\nAnders Blichfeldt\n_START_SECTION_\nOpv\xc3\xa6kst\n_START_PARAGRAPH_\nBlichfeldt voksede op i Hundested som s\xc3\xb8n af Peter og Jane Blichfeldt, sammen med sin s\xc3\xb8ster Lena. Som barn spillede han spillemandsmusik p\xc3\xa5 violin, og senere kontrabas, men det var guitaren, der i teenage\xc3\xa5rene vakte st\xc3\xb8rst interesse. Han fik lov til at \xc3\xb8ve og udvikle sig gennem optr\xc3\xa6dender i en r\xc3\xa6kke grupper bl.a sammen med sin kone Marina Blichfeldt, der dengang var korsanger.\n_START_SECTION_\nBig Fat Snake\n_START_PARAGRAPH_\nSammen med Peter Viskinde dannede han i 1990 bandet Big Fat Snake. Indtil 2019 har hans karriere centreret omkring dette projekt, hvor han har skrevet over halvdelen af gruppens sange; heriblandt de popul\xc3\xa6re numre "Female Voice", "Bonsoir Madame" og "Sittin\' in a window"._NEWLINE_I december 2017 meddelte Big Fat Snake, at de stopper deres turn\xc3\xa9-virksomhed med udgangen af 2018. Big Fat Snake eksisterer fortsat, men er p\xc3\xa5 v\xc3\xa5geblus og kan risikere at v\xc3\xa5gne op til d\xc3\xa5d igen ved s\xc3\xa6rlige lejligheder.\n_START_SECTION_\nAndet\n_START_PARAGRAPH_\nSidel\xc3\xb8bende med Big Fat Snake har Anders Blichfeldt udgivet tre soloalbummer. Desuden har han hjulpet en del af sine kollegaer og sunget duetter med flere disse \xe2\x80\x93 f.eks. Sanne Salomonsen, S\xc3\xb8ren Sko, Alberte Winding og Esther Brohus._NEWLINE_I 1998 vandt Blichfeldt en Grammy som \xc3\x85rets Danske Sanger._NEWLINE_Blichfeldt har spillet big band jazz og anden orkestermusik i bl.a Slesvigske Musikkorps, Big Apple Bigband, Tiptoe Bigband og Nyborg Harmoniorkester.  _NEWLINE_I august 2014 skrev og producerede Anders Blichfeldt den officielle sang til Europatouren i Danmark. Sangen hedder "Made in Heaven" og er en hyldest til det s\xc3\xa6rlige ved denne del af verden, lyset og m\xc3\xb8rket. Violinisten Kim Sj\xc3\xb8gren medvirker p\xc3\xa5 sangen til at forst\xc3\xa6rke den nordiske klang. _NEWLINE_I 2016 udgav Anders Blichfeldt albummet Docteur Bob, som sendte ham p\xc3\xa5 en stor solo-turn\xc3\xa9._NEWLINE_I 2017 sagde Anders Blichfeldt ja til at blive v\xc3\xa6rt p\xc3\xa5 en r\xc3\xa6kke musikprogrammer p\xc3\xa5 TV2 Charlie med titlen Rockshow. Programmerne blev en stor succes, og Anders er nu fast v\xc3\xa6rt p\xc3\xa5 det tilbagevendende program.'